**ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának 2015. április 15-i ülésére**

**Tájékoztató önkormányzati tulajdonú lakóépületeket érintő élőerős őrzés kiváltásának lehetőségeiről**

Az Oktatási és Szociális Bizottság 2015. február 25. napján tartott ülésén tárgyalt a Paragvári u. 86. szám alatti lakóépületben 2014. december 31. napjáig működött élőerős őrzés tapasztalatairól. A bizottság a tájékoztatót tudomásul vette, s felkérte az Egészségügyi és Közszolgálati Osztályt, hogy a szociális területen működő két cégnél, valamint az önkormányzati intézménynél a biztonsági rendszerekről adjon tájékoztatást, továbbá együttműködve a hivatal más egységeivel, valamint a Bűnmegelőzési, Közbiztonsági és Közrendvédelmi Bizottsággal kerüljön megvizsgálásra a Paragvári u. 86. szám alatti, valamint a Dr. Szabolcs Zoltán u. 1. szám alatti önkormányzati lakóépületekben milyen módon lehetne megoldható az élőerős őrzés kiváltása.

A Pálos Károly Szociális Szolgáltató központ és Gyermekjóléti Szolgálat valamint a Savaria Rehab -Team Szociális Szolgáltató és Foglalkoztatási Közhasznú Nonprofit Kft. megküldte tájékoztatását a náluk működő biztonsági rendszerekről, melyet az előterjesztés melléklete tartalmaz. A Regionális Szociális Forrásközpont Közhasznú Nonprofit Kft-nél nem működik biztonsági szolgálat.

A Bűnmegelőzési, Közbiztonsági és Közrendvédelmi Bizottság koordinálásával 2015. március 19-én helyszíni bejárás történt a Paragvári u. 86. és a Dr. Szabolcs Zoltán u. 1. szám alatti lakóépületekben. A helyszíni bejáráson részt vett:

* Dr. Gulyás Ferenc rendőr alezredes, kapitányság- vezető,
* Verasztó István rendőr alezredes, közrendvédelmi osztályvezető,
* Ágh Ernő a Bűnmegelőzési, Közbiztonsági és Közrendvédelmi Bizottság elnöke,
* Dr. Őri Imre a Bűnmegelőzési, Közbiztonsági és Közrendvédelmi Bizottság tagja,
* Koroknyai Sándor a Bűnmegelőzési, Közbiztonsági és Közrendvédelmi Bizottság tagja,
* Kopcsándi József városi képviselő,
* valamint Szombathely Megyei Jogú Város Polgármesteri Hivatalának munkatársai.

A bejárás során a résztvevők, valamint a szakemberek több lehetséges alternatívát vázoltak fel, melyek a következők voltak:

* kamerarendszer kiépítése,
* élőerős őrzés megszervezése péntek 18.00 órától-hétfő reggel 06.00 óráig, (ez a két lakóépület vonatkozásában egy éves időtartamra 15.286.960 forint kiadást jelentene)
* rendőrség és a polgárőrség együttműködésének kidolgozása, gyakoribb járőrözés.

A Bűnmegelőzési, Közbiztonsági és Közrendvédelmi Bizottság 2015. április 15-én 14.00 órakor tartja ülését, melyen a bizottság szakmai szempontokat figyelembe véve megtárgyalja a fenti alternatívákat.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. április „ ”.

**/: Koczka Tibor:/**

HATÁROZATI JAVASLAT

**…/2015. (IV.15.) OSzB. sz. határozat**

Az Oktatási és Szociális Bizottság az önkormányzati tulajdonú lakóépületeket érintő élőerős őrzés kiváltásának lehetőségeiről szóló tájékoztatót megtárgyalta, s az abban foglaltakat elfogadta.

**Felelősök:** Rettegi Attila, az Oktatási és Szociális Bizottság elnöke

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője/

**Határidő:** 2015. április 15.